Skrik (film)

Skrik (originaltittel: Scream) er en amerikansk skrekkfilm fra 1996 regissert av Wes Craven. Hovedrollen spilles av Neve Campbell, mens andre sentrale roller besettes av David Arquette, Courteney Cox, Matthew Lillard, Skeet Ulrich, Rose McGowan og Jamie Kennedy. 

Skrik har fått fire oppfølgere (Skrik 2, Skrik 3, Skrik 4 og Skrik 5) som ble lansert i perioden 1997-2022.

Handling 
Filmen starter med tenåringsjenta Casey som er alene hjemme. Hun er i ferd med å legge tilrette for en kveld med popkorn og en god videofilm. Midt under forberedelsene ringer en fremmed på telefonen som tilsynelatende har slått feil nummer. Kort etter ringer det igjen. Det er samme mann, som nå ber om unnskyldning for å ha ringt tidligere. Når det ringer for tredje gang, vil han bare prate. De snakker om favorittgrøssere, popkorn og kjærester – alt sammen meget uskyldig. Tonen mellom dem tar imidlertid et dramatisk stemningsskifte når han plutselig antyder at han observerer henne via kikkert. Hun slenger på røret, men blir atter en gang oppringt. Denne gangen setter personen i telefonen henne i et makabert dilemma: Hvis hun ikke svarer riktig på et narrespørsmål om filmen Fredag den 13de får det tragiske konsekvenser for hennes kjæreste. Hun svarer feil, noe som får en dødelig utgang for både henne selv og kjæresten.

Drapene får stor oppmerksomhet i småbyen, og en lokal TV-stasjon setter drapene i forbindelse med et uoppklart drap bare for ett år siden. Når den drepte jentas venninne blir utsatt for et drapsforsøk av to menn med «skrikmasker», skjønner alle at det er en forbindelse og at to lystmordere går løs i den lille byen. En rekke lignende drap skjer, og politiet synes å stå maktesløse.

Om filmen

Popularitet og økonomi 
Skrik innbrakte over $103 millioner på kino i USA og havnet på en 38.-plass over de mest innbringende filmene i 1996 og 23.-plass i 1997. Den spilte inn drøyt $173 millioner på verdensbasis.

Produksjonskostnadene var på $14 millioner.

Den har blitt stående som en av tidenes mest innbringende slasherfilmer og bidro til å revitalisere denne subsjangeren.

Anmelderne  
Den ble forholdsvis godt mottatt av filmkritikerne og har oppnådd 79 % på Rotten Tomatoes og 65% på Metacritic.

Også de norske anmelderne var ganske positive. VG gav den terningkast fem og skrev: «Snarere er det en riktig vellaget og for «kjennere» en svir av en skrekkfilm-kommentar breddfull av gjenkjennelige scener og detaljer, bristeferdig av henvisninger til genrens «store» titler og inneholdende alle dens grøssende klisjeer». Dagbladet gav den terningkast tre og skrev. Dagsavisen og Aftenposten gav den terningkast fire. Det norske filmnettstedet CINERAMA gav den terningkast fem.

Priser og nominasjoner 
Den ble tildelt tre Saturn Awards; for beste skrekkfilm, beste skuespillerinne og beste manus. Den ble også tildelt en MTV Movie Award for beste film og en ASCAP Award i kategorien Top Box Office Films. Den vant også en IHG Award ved International Horror Guild og Grand Prize ved filmfestivalen Fantastic'Arts (også kjent som Gérardmer Film Festival).

I Norge 
Filmtilsynets vurderingAldersgrensen på den norske kinoversjonen ble opprinnelig satt til 18 år. Filmtilsynets begrunnelse var at den inneholdt «nærgående skildringer av drap i en genre som ikke er så vanlig på kino hos oss». Filmen ble imidlertid omvurdert den 2. juni etter noen klipp. Aldersgrensen ble dermed senket til 15 år. En usensurert versjon med 18 års aldersgrense ble utgitt på VHS av Scanbox i mars 1998.

I rollene 

 Neve Campbell – Sidney Prescott
 Rose McGowan – Tatum Riley
 Courteney Cox – Gale Weathers
 David Arquette – Dewey Riley
 Matthew Lillard – Stu Macher
 Skeet Ulrich – Billy Loomis
 Jamie Kennedy – Randy Meeks
 Drew Barrymore – Casey Becker
 Henry Winkler – Rektor Arthur Himbry
 Joseph Whipp – Sheriff Burke
 W. Earl Brown – Kenneth "Kenny" Jones

Referanser

Eksterne lenker 
 
 

Skrekkfilmer fra USA
Filmer fra 1996
Engelskspråklige filmer
Filmer lagt til California